Idućeg tjedna navršit će 21, ima dva osvojena WTA turnira i još tri finala, na pragu je ulaska u Top 50 najboljih svjetskih tenisačica i već sad je zaradila dobro preko milijun eura samo od nagrada na turnirima.

Svejedno, dosadašnji tijek karijere Donne Vekić opće je prihvaćeno smatrati neuspješnim.

Koliko god se činilo da u toj ambivalentnosti ne može biti zdrave logike, dojam bi ipak mogao biti točan. Nije uopće isključeno da sama hrvatska tenisačica svoju karijeru doživljava upravo na taj način. Da bismo si objasnili zašto, mudro bi bilo pogledati osobnu i obiteljsku pozadinu mlade Osječanke.

Sportska izvrsnost u Donninom je DNK-u. Njezin pradjed po očevoj strani bio je ugledni osječki kineziolog prof. Vladimir Aubrecht, čija je kći Lidija Vekić danas umirovljena osječka sportska pedagoginja. Njezini su učenici, između ostalih, bili Nenad Bjelica i Robert Seligman, a legendarna je priča da je, vidjevši ga kako lijevom nogom udara loptu na prvome satu tjelesnog odgoja u petom razredu Osnovne škole Vijenac, Davora Šukera uzela za ruku i odvela ga u Gradski vrt suprugu Branku, tadašnjem voditelju Nogometne akademije NK Osijeka. Donnin otac Igor, po čijim se preciznim nacrtima karijera tenisačice razvija od njezine 11. godine, bavio se nogometom, dok je njezina majka Brankica, rođena Špiranović, bila vrlo talentirana sprinterka.

Uz takvu podlogu, Donna je zapravo čitav život, odnosno od šeste godine kada se oduševila teniskom igrom, pripremana za vrh.

“To je bio moj cilj od samog početka”, ispričala je Donna u vrijeme svojih profesionalnih početaka, prije pet godina. “Nisam od onih koji žele polako do cilja, već čim prije. Želim biti prva igračica svijeta.”

Usprkos razdoblju stagnacije kroz koje je prolazila prethodnih godina, kada je na WTA rejtingu potonula sve do 177. mjesta, cilj se nije mijenjao. No, prvi put nakon samih početaka, odnosno tijekom prvih dviju sezona na Touru (2012. i 2013.), taj se cilj ponovno čini donekle realnim. Na svojoj najdražoj, travnatoj podlozi, Donna je slavila prošli tjedan u Nottinghamu, igrajući na trenutke uistinu odličan tenis. Njeni nastupi, međutim, i dalje trebaju kontinuitet koji dosada nije uspijevala postići. Osim dva ili tri bljeska tijekom sezone, Osječanka je obično gubila, i to u najranijim fazama turnira. Ovotjedni nastup u Birminghamu, gdje je 2013. igrala finale, kao i na predstojećem Wimbledonu, pokazat će je li spremna napraviti iskorak koji bi je konačno lansirao onamo gdje oduvijek želi biti.

Donna & Stan

Njezine kretnje i dalje ostavljaju dojam svojevrsne ravnodušnosti. Donna izgleda kao da se vuče terenom. Premda je uglavnom riječ o stilu, nije tajna da njezin rad nogu nikad nije bio idealan. Nije to ni danas i vjerojatno nikad neće biti, ali upućeniji u njezinu karijeru primjećuju vidljivi napredak u odnosu na prošle sezone, što je jako dobra vijest.

Donna Vekić jednostavno ne izgleda spretno kad se brani i zato mora biti agresivna. Njezina taktika i jest takva, agresivna i proaktivna. Ne taktizira. Svo vrijeme gleda kako napasti, kako kvalitetno kontrirati kad joj zaprijeti podređena situacija i kako čim prije završavati igru maksimalno skraćujući poen. Relativno je visoka i ima servis iznimnog potencijala, kao i ubojite ravne udarce s osnovne linije. Upravo zato treba joj igra sa što manje oscilacija, s iznimnim fokusom na svakom servisu i returnu.

Još jedna pojava koja nije po volji teniskom miljeu jest njezina ljubavna veza sa švicarskim asom Stanislasom Wawrinkom. Ne zbog veze kao takve, već stoga jer je konstantnim prisustvom na njegovim mečevima Donna sugerirala da svoje vrijeme ne podređuje sebi i cilju koji je samoproklamirala. Najsvježije informacije iz njezina tabora govore, međutim, da u posljednje vrijeme daleko ozbiljnije radi, više se posvećuje sebi, i to se u jasno ocrtava na rezultatima.

Odnos između dvoje tenisača inače je daleko dublji nego što bi se moglo činiti površnom pratitelju. U prijateljskom su odnosu otprilike šest godina, otkako se Donna spremala zakoračiti u profesionalne vode. Spaja ih njihov menadžer Lawrence Frankopan, koji uz Donnu od najranijih dana prati i Bornu Ćorića. Na isti način kako je upoznala Wawrinku, Donna je upoznala i Chris Evert, još jednu (bivšu) tenisku zvijezdu iz Lawrenceova menadžerskog portfelja. Javne i prijateljske poruke podrške Donna i Stan putem Twittera razmjenjuju još od 2012. Posjetio je Wawrinka u nekoliko navrata već i rodni grad svoje djevojke, koja ga je pritom učlanila u NK Osijek. Moguće je sada nastupilo vrijeme da se pokaže kako trostruki osvajač Grand Slam naslova i nije remetilački faktor u karijeri mlade tenisačice kakvim su ga smatrali.

“Veliko hrvatsko srce”

Kad ju je vodio poznati engleski trener David Felgate, čiju je akademiju u sjevernom Londonu u očevoj pratnji Donna redovito pohađala od 11. do 16. godine, temeljito su je pratili britanski mediji, posebice Daily Mail i The Times, na čijoj je naslovnici, po nastupu u finalu Taškenta 2012., osvanula praktički u ulozi najveće britanske ženske teniske nade. Nije tajna da su je Britanci pokušali preoteti, ali to se od početka nije pokazivalo realnim.

“Sretna sam što mogu nastupati za Hrvatsku”, izjavila je tada 16-godišnja Donna na press-konferenciji novinarima u siječnju 2013., nastupajući na svom prvom Grand Slam turniru, Australian Openu: “Mi Hrvati imamo veliko hrvatsko srce.”

Nakon epizoda s Johnom Evertom, bratom spominjane 18-rostruke Grand Slam pobjednice, i Ivom Majoli, te kraćega i neuspješnog ponovnog spajanja s Felgateom, Donna ponovno napreduje pod mladim čakovečkim trenerom Nikolom Horvatom.

U kojoj mjeri pokazat će nam već predstojeća četiri tjedna travnate sezone. Donni omiljene.